**แผนยุทธศาสตร์กองทุนเพื่อการสืบสวนและสอบสวนคดีอาญา**

**ปีบัญชี ๒๕๖๐-๒๕๖๔**

 ตาม พ.ร.บ.ตำรวจแห่งชาติ พ.ศ.๒๕๔๗ ลักษณะที่ ๗ กองทุนเพื่อการสืบสวนและสอบสวนคดีอาญา มาตรา ๑๑๒-๑๑๗ ได้กำหนดให้สำนักงานตำรวจแห่งชาติจัดตั้งกองทุนขึ้นมาเรียกว่า กองทุนเพื่อการสืบสวน และสอบสวนคดีอาญา พร้อมทั้งกำหนดให้มีกระบวนการวิธีการบริหารจัดการขึ้นในรูปคณะกรรมการบริหาร ซึ่งการดำเนินการของกองทุนนั้นได้ดำเนินการมาอย่างต่อเนื่องนับแต่ พ.ร.บ.ตำรวจแห่งชาติ พ.ศ.๒๕๔๗ มีผลบังคับใช้ วัตถุประสงค์ของการจัดตั้งกองทุนนี้เพื่อสนับสนุนงานสืบสวนและสอบสวนคดีอาญา โดยการจัดสรรเงินให้กับหน่วยที่ปฏิบัติงานด้านสืบสวนสอบสวนสำหรับเป็นค่าใช้จ่ายในการเดินทางไปราชการ ค่าใช้จ่ายในการสนับสนุนและรวบรวมพยานหลักฐาน ทำให้หลักฐานในคดีมีคุณภาพมากขึ้น รวมทั้งเป็นค่าตอบแทนบุคคล ผู้ให้ข้อมูลข่าวสาร เพื่อการสืบสวนติดตามจับกุมหรือสืบสวนสอบสวนคดีอาญาอันจะนำไปสู่ผลสำเร็จแห่งคดี

 ที่มาของเงินกองทุนที่ให้กับหน่วยต่าง ๆ มีดังนี้

* เงินอุดหนุนจากรัฐบาล
* เงินและทรัพย์สินที่ได้รับจากหน่วยงานของรัฐ รัฐวิสาหกิจ ราชการส่วนท้องถิ่นหรือมูลนิธิ
* ดอกผลที่เกิดจากกองทุน
* เงินค่าเปรียบเทียบปรับคดีอาญาที่เป็นอำนาจของข้าราชการตำรวจและเงินค่าปรับตามกฎหมาย ว่าด้วยการจราจรทางบกเฉพาะส่วนที่ต้องนำส่งคลังเป็นรายได้แผ่นดิน ตามอัตราที่กระทรวงการคลังกำหนด

 หน่วยงานที่ได้รับการจัดสรรเงินกองทุน

 สถานีตำรวจ, หน่วยปฏิบัติการสืบสวนสอบสวนในสังกัดกองบัญชาการตำรวจนครบาล, ตำรวจภูธรภาค ๑ – ๙, กองบัญชาการตำรวจสอบสวนกลาง และกองบัญชาการต่างๆ โดยจำนวนหน่วยและเงินที่ได้รับ การจัดสรรนั้นเป็นไปตามหลักเกณฑ์ที่คณะกรรมการบริหารกองทุนฯ กำหนด

 เนื่องจากเงินในกองทุนเพื่อการสืบสวนและสอบสวนคดีอาญานี้เป็นเงินทุนหมุนเวียนประเภทที่ ๕ เป็นทุนหมุนเวียนเพื่อการสนับสนุนส่งเสริม มีวัตถุประสงค์เพื่อใช้เงินในการสนับสนุนส่งเสริมกิจกรรมที่จะสร้างประโยชน์สุขโดยรวมของประชาชน ประโยชน์ของรัฐที่พึงจะได้ โดยที่ไม่มุ่งหวังแสวงหากำไร เป็นเงินนอกงบประมาณ ดังนั้นในการใช้จ่ายเงินดังกล่าวต้องมีการประเมินผลการดำเนินงาน ซึ่งเป็นไปตามมติคณะรัฐมนตรี เมื่อวันที่ ๓๐ กันยายน ๒๕๔๖ ที่กำหนดให้หน่วยที่มีเงินนอกงบประมาณ ต้องจัดทำระบบประเมินผล การดำเนินงานทุนหมุนเวียนที่เป็นมาตรฐานสากล และมีการกำหนดตัวชี้วัดการดำเนินงานเพื่อใช้วัดประสิทธิภาพ และประสิทธิผลการดำเนินงานอย่างเป็นระบบ สามารถติดตามตรวจสอบการดำเนินงานได้ อีกทั้งพระราชบัญญัติ การบริหารทุนหมุนเวียน พ.ศ.๒๕๕๘ ได้กำหนดให้มีการประเมินผลการดำเนินงานในด้านต่างๆ คือ ๑) การเงิน ๒) การปฏิบัติการ ๓) การสนองประโยชน์ต่อผู้มีส่วนได้ส่วนเสีย ๔) การบริหารจัดการทุนหมุนเวียน ๕) การปฏิบัติงานของคณะกรรมการบริหาร ผู้บริหารทุนหมุนเวียน พนักงาน และลูกจ้าง ๖) ด้านอื่นๆ ตามที่คณะกรรมการประกาศกำหนด

 ดังนั้น เพื่อให้การบริหารกองทุนเพื่อการสืบสวนและสอบสวนคดีอาญาเป็นไปด้วยความเรียบร้อยบรรลุตามวัตถุประสงค์ เป้าหมายและเจตนารมณ์ของการจัดตั้งกองทุนนี้ขึ้นมา กองทุนเพื่อการสืบสวน และสอบสวนคดีอาญา สำนักงานตำรวจแห่งชาติ จึงได้จัดทำแผนยุทธศาสตร์กองทุนเพื่อการสืบสวนและสอบสวนคดีอาญา ปีบัญชี ๒๕๖๐-๒๕๖๔ ขึ้น ภายใต้กรอบของกฎหมาย ระเบียบ และข้อบังคับที่เกี่ยวข้องและสอดคล้องรองรับกับแผนปฏิบัติราชการของสำนักงานตำรวจแห่งชาติ เพื่อใช้เป็นกรอบแนวทางในการบริหารและปฏิบัติ ของกองทุนและหน่วยงานที่เกี่ยวข้องต่อไป โดยมีองค์ประกอบที่สำคัญ คือ

**การวิเคราะห์สภาพแวดล้อม จุดแข็ง จุดอ่อน โอกาส และภาวะคุกคาม (SWOT Analysis)**

 **จุดแข็ง** (Strengths) หรือ ข้อได้เปรียบภายในองค์กร

 - ผู้บริหารระดับสูงมีความมุ่งมั่นที่จะพัฒนากองทุนให้ได้รับเงินสนับสนุนเพียงพอ

 - ผู้บริหารมีความมุ่งมั่นที่จะพัฒนางานกองทุนให้มีประสิทธิภาพประสิทธิผลและตรงตามวัตถุประสงค์ของกองทุน

 - มีการบริหารงานกองทุนในรูปคณะกรรมการ ประกอบด้วย ผู้แทนจากหน่วยงานที่เกี่ยวข้อง และมีความรู้ความสามารถเฉพาะด้าน

 - มีงบประมาณสนับสนุนการดำเนินงานการพัฒนาบุคลากร

 - มีระเบียบ คู่มือ/แนวทางปฏิบัติ คำอธิบายมีการฝึกอบรมให้ความรู้แก่ผู้บริหารและเจ้าหน้าที่ ที่เกี่ยวข้อง

 - มีเครื่องมืออุปกรณ์ส่วนกลางและข้อมูลพื้นฐานสำหรับการรองรับการพัฒนาระบบเว็บไซต์ ตัวอย่างประกอบเพื่อใช้ในการปฏิบัติที่ชัดเจน สะดวกง่ายต่อการปฏิบัติงานกองทุน

 - มีการประเมินความเสี่ยงหน่วยบริหารเงินกองทุนฯ และจัดทำแผนการตรวจสอบในการเข้าตรวจสอบเป็นประจำทุกปี

 - มีระบบสารสนเทศสำหรับรองรับการพัฒนาระบบงานของกองทุน

 **จุดอ่อน** (Weaknesses) หรือ ข้อเสียเปรียบภายในองค์กร

 - มีการเปลี่ยนตัวเจ้าหน้าที่ผู้ปฏิบัติของหน่วยบริหารเงินกองทุนฯ เป็นเหตุให้เจ้าหน้าที่ ที่ได้รับมอบหมายให้ปฏิบัติงานเข้าใจคลาดเคลื่อนเกี่ยวกับขั้นตอนในการปฏิบัติงาน

 - บุคลากรและเจ้าหน้าที่ที่ได้รับมอบหมายให้รับผิดชอบงานกองทุนของหน่วยขาดความรู้ ความเข้าใจในระเบียบหลักเกณฑ์/วิธีการเบิกจ่ายกองทุน การจัดทำ การตรวจสอบ รวมถึงการจัดเก็บเอกสาร หลักฐานประกอบการเบิกจ่าย

 - การเบิกจ่ายเงินกองทุนของหน่วยบริหารเงินกองทุนบางหน่วยยังมีข้อบกพร่อง

 - เครื่องมือและอุปกรณ์ต่อพ่วงของหน่วยบริหารเงินกองทุนฯ ระดับสถานี เกิดความเสียหาย และขาดการจัดการให้เหมาะสมกับเทคโนโลยีสารสนเทศในปัจจุบัน

 **โอกาส** (Opportunities) ที่จะดำเนินการได้จากภายนอกองค์กร

 - รัฐบาลให้การสนับสนุนเงินกองทุน

 - มีช่องทางการได้รับเงินสนับสนุนจากหน่วยงานของรัฐ รัฐวิสาหกิจ ราชการส่วนท้องถิ่น หรือมูลนิธิ

 - มีกฎหมายรองรับการดำเนินงานของกองทุนอย่างชัดเจน คือ พ.ร.บ.ตำรวจแห่งชาติ พ.ศ.๒๕๔๗

 - คณะกรรมการบริหารกองทุนสามารถออกระเบียบ ปรับปรุง เปลี่ยนแปลง แก้ไขให้เหมาะสม ได้ตามความจำเป็น

 **ข้อจำกัด/ภาวะคุกคาม** (Threats) หรืออุปสรรคจากภายนอกองค์กร

 - เงินในกองทุนไม่เพียงพอสำหรับใช้จ่ายสนับสนุนหน่วยปฏิบัติ

 - จำนวนเงินกองทุนที่ได้รับจากช่องทางต่างๆ มีจำนวนไม่แน่นอน

 - ไม่มีหน่วยงานที่รับผิดชอบกองทุนฯ โดยเฉพาะ

**๑. วิสัยทัศน์**

เป็นกองทุนที่มีประสิทธิภาพและมุ่งมั่นสนับสนุนการปฏิบัติงานของตำรวจในการสืบสวนและสอบสวนคดีอาญา

**๒. พันธกิจ**

สนับสนุนค่าใช้จ่ายในการสืบสวนและสอบสวนคดีอาญาตามระเบียบคณะกรรมการบริหารกองทุนฯกำหนด

**๓. วัตถุประสงค์**

เพื่อสนับสนุนการปฏิบัติงานของข้าราชการตำรวจในการทำหน้าที่เกี่ยวกับการสืบสวนและสอบสวนคดีอาญาให้มีประสิทธิภาพ

**๔. เป้าหมาย**

 ๔.๑ นำส่งเงินค่าเปรียบเทียบปรับคดีเข้ากองทุนฯ ถูกต้อง ครบถ้วนตามวงรอบที่กำหนด

 ๔.๒ มีเกณฑ์การจัดสรรที่เหมาะสมต่อการสืบสวนสอบสวนคดีอาญา

 ๔.๓ ผู้ปฏิบัติสามารถนำเงินกองทุนไปใช้ในการสืบสวนสอบสวนคดีอาญาได้อย่างถูกต้อง รวดเร็ว ทันเวลา

๔.๔ การบริหารและใช้จ่ายเงินกองทุนเป็นไปอย่างมีประสิทธิภาพและมีประสิทธิผล

๔.๕ เจ้าหน้าที่ตำรวจที่ปฏิบัติงานสืบสวนสอบสวนมีความพอใจต่อการดำเนินงานของกองทุน

 ๔.๖ พัฒนาการบริหารจัดการกองทุนให้มีประสิทธิภาพยิ่งขึ้น

 เพื่อให้บรรลุวัตถุประสงค์และเป้าหมายของแผนยุทธศาสตร์กองทุนเพื่อการสืบสวนและสอบสวนคดีอาญาอย่างเป็นรูปธรรม และจากการวิเคราะห์ภารกิจของกองทุนเพื่อการสืบสวนและสอบสวนคดีอาญาภายใต้จุดแข็ง จุดอ่อน โอกาส และข้อจำกัด จึงได้กำหนดยุทธศาสตร์เพื่อเสริมสร้างศักยภาพให้กับภารกิจการสืบสวนสอบสวนคดีอาญาของสำนักงานตำรวจแห่งชาติ จากปัจจัยต่าง ๆ ที่วิเคราะห์ ดังนี้

1. ยุทธศาสตร์ด้านการบริหารและจัดการด้านการเงิน
2. ยุทธศาสตร์ด้านการสนองประโยชน์ของผู้มีส่วนได้ส่วนเสีย
3. ยุทธศาสตร์ด้านการปฏิบัติการ
4. ยุทธศาสตร์ด้านการบริหารพัฒนาทุนหมุนเวียน

**ตารางแผนยุทธศาสตร์กองทุนเพื่อการสืบสวนและสอบสวนคดีอาญา ปีบัญชี 2560-2564**

**5. ยุทธศาสตร์กองทุนเพื่อการสืบสวนและสอบสวนคดีอาญา ปีบัญชี 2560-2564**

 **5.1 ยุทธศาสตร์ด้านการบริหารและจัดการด้านการเงิน**

|  |  |  |  |  |
| --- | --- | --- | --- | --- |
| **เป้าหมายเชิงยุทธศาสตร์** | **แผนงาน/โครงการ/กิจกรรม** | **ตัวชี้วัดความสำเร็จ** | **ผลที่คาดว่าจะได้รับ** | **หน่วยรับผิดชอบ** |
| **ผลผลิต(Output)** | **ผลลัพธ์(Outcome)** |
| 5.1.1 นำส่งเงินค่าปรับเข้ากองทุนฯ ถูกต้อง ครบถ้วนตามวงรอบที่กำหนด | พัฒนาระบบฐานข้อมูลเพื่อช่วยติดตามการนำส่งเงินค่าปรับเข้ากองทุนให้เป็นไปตามวงรอบที่กำหนด  | มีระบบฐานข้อมูลที่ได้รับการพัฒนาแล้ว | มีระบบฐานข้อมูลที่ใช้งานได้จริง | กองทุนมีระบบการบริหารจัดการด้านการเงินที่ดี สามารถสนับสนุนการปฏิบัติของหน่วยปฏิบัติได้เป็นอย่างดี | กง., งป. |
| 5.1.2 มีเกณฑ์การจัดสรรที่เหมาะสมต่อภารกิจ | พัฒนาเกณฑ์การจัดสรรที่เหมาะสมให้กับผู้ปฏิบัติงานสามารถสนับสนุนการปฏิบัติงานของตำรวจสืบสวนสอบสวนได้ | มีระบบจัดสรรและจ่ายเงินกองทุนสำหรับใช้ในการปฏิบัติงานด้านการสืบสวนและสอบสวนคดีอาญา ที่เหมาะสม | การจัดสรรเงินให้กับหน่วยปฏิบัติมีความเหมาะสม หน่วยปฏิบัติสามารถนำเงินที่ได้รับการจัดสรรไปใช้ได้อย่างมีประสิทธิภาพ |
| 5.1.3 ผู้ปฏิบัติสามารถนำเงินกองทุนไปใช้ในการสืบสวนและสอบสวนคดีอาญาได้อย่างถูกต้อง รวดเร็ว ทันเวลา | 1. พัฒนาช่องทางและข้อมูลในการติดต่อสื่อสารกับกองทุนสืบสวนฯ | มีช่องทางในการติดต่อสื่อสารกับกองทุนที่มีความสะดวก รวดเร็วในการติดต่อสื่อสารภายในมากขึ้น | มีช่องทางในการติดต่อ สื่อสารมากขึ้น | การใช้จ่ายเงินมีความถูกต้อง รวดเร็วมากขึ้น | กง. |
| 2. โครงการฝึกอบรมเพื่อพัฒนาบุคลากรกองทุนเพื่อการสืบสวนสอบสวนคดีอาญา | ผู้เข้ารับการฝึกอบรมมีความรู้ความเข้าใจมากขึ้น | จำนวนผู้ผ่านการฝึกอบรม |
| 3. พัฒนาคู่มือการใช้จ่ายเงินกองทุน | บุคลากรมีความเข้าใจในการปฏิบัติงานมากขึ้น | คู่มือมีมาตรฐานการใช้งานเหมาะสม ชัดเจน เข้าใจง่าย |

**5.2 ยุทธศาสตร์ด้านการสนองประโยชน์ของผู้มีส่วนได้ส่วนเสีย**

|  |  |  |  |  |
| --- | --- | --- | --- | --- |
| **เป้าหมายเชิงยุทธศาสตร์** | **แผนงาน/โครงการ/กิจกรรม** | **ตัวชี้วัดความสำเร็จ** | **ผลที่คาดว่าจะได้รับ** | **หน่วยรับผิดชอบ** |
| **ผลผลิต(Output)** | **ผลลัพธ์(Outcome)** |
| 5.2.1 เจ้าหน้าที่ตำรวจที่ปฏิบัติงานสืบสวนสอบสวนมีความพึงพอใจต่อการดำเนินงานของกองทุนเพื่อการสืบสวนและสอบสวนคดีอาญา | สำรวจความพึงพอใจของเจ้าหน้าที่ตำรวจที่ปฏิบัติงานด้านสืบสวนสอบสวนต่อการดำเนินงานของกองทุนเพื่อการสืบสวนและสอบสวนคดีอาญาประจำปีบัญชีปัจจุบัน | ร้อยละความพึงพอใจของเจ้าหน้าที่ตำรวจที่ปฏิบัติงานด้านสืบสวนสอบสวนต่อการดำเนินงานของกองทุนเพื่อการสืบสวนและสอบสวนคดีอาญา | สรุปรายงานผลการวิเคราะห์จากการสำรวจความพึงพอใจของเจ้าหน้าที่ตำรวจที่ปฏิบัติงานด้านสืบสวนสอบสวนต่อการดำเนินงานของกองทุนเพื่อการสืบสวนและสอบสวนคดีอาญา | คณะกรรมการบริหารกองทุนเพื่อการสืบสวนและสอบสวนคดีอาญา ทราบผลการสำรวจและมอบหมายให้คณะอนุกรรมการกองทุนเพื่อการสืบสวนและสอบสวนคดีอาญา ที่เกี่ยวข้อง นำผลการวิเคราะห์ไปปรับปรุงแก้ไขเพื่อตอบสนองตรงตามความต้องการ ความคาดหวังของเจ้าหน้าที่ตำรวจที่ปฏิบัติงาน | วจ. |
| 5.2.2 กองทุนฯ มีการปรับปรุงการดำเนินงานตรงตามข้อเสนอของผู้มีส่วนได้ส่วนเสียไปในทางที่ดี  | จัดทำแผนปรับปรุงการให้บริการจากผลสำรวจความพึงพอใจของผู้มีส่วนได้ส่วนเสีย | ระดับความสำเร็จของการดำเนินการตามแผนปรับปรุงฯ | สามารถดำเนินโครงการ/กิจกรรม ที่เกี่ยวข้องตามแผนปรับปรุงฯ ได้ตามเป้าหมายที่กำหนด | เจ้าหน้าที่ตำรวจที่ปฏิบัติงานเกี่ยวข้องกับกองทุนฯ มีความ พึงพอใจการดำเนินงานของกองทุนฯ เพิ่มขึ้น | วจ. |

 **5.3 ยุทธศาสตร์ด้านการปฏิบัติการ**

|  |  |  |  |  |
| --- | --- | --- | --- | --- |
| **เป้าหมายเชิงยุทธศาสตร์** | **แผนงาน/โครงการ/กิจกรรม** | **ตัวชี้วัดความสำเร็จ** | **ผลที่คาดว่าจะได้รับ** | **หน่วยรับผิดชอบ** |
| **ผลผลิต(Output)** | **ผลลัพธ์(Outcome)** |
| 5.3.1 การบริหารและใช้จ่ายเงินกองทุนเป็นไปอย่างมีประสิทธิภาพและเกิดประสิทธิผล | 1. จัดทำรายงานผลการดำเนินงานด้านการเงิน | มีการจัดทำรายงานผลการดำเนินงานด้านการเงินนำเสนอต่อคณะกรรมการฯ ตามวงรอบที่กำหนด | รายงานผลการดำเนินการด้านการเงิน มีความครบถ้วนถูกต้อง | คณะกรรมการบริหารกองทุนสามารถนำข้อมูลไปใช้ในการบริหารจัดการกองทุนได้อย่างมีประสิทธิภาพ | กง. |
|  | 2. จัดทำรายงานผลการวิเคราะห์และผลการปฏิบัติงาน | มีการรายงานผลการวิเคราะห์และผลการปฏิบัติงานนำเสนอต่อคณะกรรมการฯ ตามวงรอบที่กำหนด | รายงานผลการดำเนินการด้านการปฏิบัติงานมีความครบถ้วน ถูกต้อง | วจ., ผอ. |
| 5.3.2 การบริหารและการใช้จ่ายเงินกองทุนฯ เป็นไปตามวัตถุประสงค์การจัดตั้งกองทุนฯ | โครงการฝึกอบรมพัฒนาบุคลากรกองทุนเพื่อการสืบสวนและสอบสวนคดีอาญา | ผู้ผ่านการอบรมมีความรู้ความเข้าใจเพิ่มขึ้น | ผู้ผ่านการอบรมสามารถนำความรู้ที่ได้รับไปใช้ ในการปฏิบัติงานเกี่ยวกับกองทุนได้ดียิ่งขึ้น | บุคลากรกองทุนเพื่อการสืบสวนสอบสวนคดีอาญาสามารถปฏิบัติงานได้อย่าง มีประสิทธิภาพ | กง. |

 **5.4 ยุทธศาสตร์ด้านการบริหารพัฒนาทุนหมุนเวียน**

| **เป้าหมายเชิงยุทธศาสตร์** | **แผนงาน/โครงการ/กิจกรรม** | **ตัวชี้วัดความสำเร็จ** | **ผลที่คาดว่าจะได้รับ** | **หน่วยรับผิดชอบ** |
| --- | --- | --- | --- | --- |
| **ผลผลิต(Output)** | **ผลลัพธ์(Outcome)** |
| 5.4.1 พัฒนาการบริหารจัดการกองทุนให้มีประสิทธิภาพยิ่งขึ้น | 1. จัดทำ/ทบทวนแผนยุทธศาสตร์ประจำปี ๒๕๖๐-๒๕๖๔ และแผนปฏิบัติการกองทุนเพื่อการสืบสวนและสอบสวนคดีอาญา | ระดับความสำเร็จของการจัดทำแผนยุทธศาสตร์ ประจำปี ๒๕๖๐-๒๕๖๔ และแผนปฏิบัติการประจำปี | มีแผนยุทธศาสตร์และแผนปฏิบัติการประจำปีและนำไปใช้ปฏิบัติได้จริง | นำผลการประเมินที่ได้ไปใช้ประโยชน์ในการบริหาร | ผอ. |
|  | 2. จัดทำ/ทบทวน แผนปฏิบัติการดิจิทัล(ระยะยาว) ประจำปี ๒๕๖๐-๒๕๖๔ และจัดทำแผนปฏิบัติการสารสนเทศประจำปี | ระดับความสำเร็จของการจัดแผนปฏิบัติการดิจิทัล(ระยะยาว) ประจำปี ๒๕๖๐-๒๕๖๔ และจัดทำแผนปฏิบัติการสารสนเทศประจำปี | มีแผนปฏิบัติการดิจิทัล(ระยะยาว) ประจำปี ๒๕๖๐-๒๕๖๔และแผนปฏิบัติการสารสนเทศประจำปีที่นำไปใช้ปฏิบัติได้จริง | กองทุนมีระบบสารสนเทศเพื่อการบริหารจัดการที่ดีมีความสอดคล้องกับแผนพัฒนาดิจิทัลเพื่อเศรษฐกิจและสังคม และแผนยุทธศาสตร์ของทุนหมุนเวียน | ศทก. |
|  | ๓. บริหารจัดการระบบสารสนเทศกองทุนให้สามารถสนับสนุนผู้ใช้บริการในระดับต่างๆ | ระดับความสำเร็จในการบริหารจัดการระบบสารสนเทศให้สามารถสนับสนุนผู้ใช้บริการในระดับต่างๆ | - หน่วยบริหารเงินกองทุนเพื่อการสืบสวนและสอบสวนคดีอาญา สามารถใช้โปรแกรมแบบรายงานผลการปฏิบัติงานกองทุนเพื่อการสืบสวนและสอบสวนคดีอาญา ผ่านระบบสารสนเทศ ตร.(Crimes) ได้ - กองทุนสืบสวนสอบสวนคดีอาญามีช่องทางการประชาสัมพันธ์เพื่อพัฒนาการบริหารจัดการกองทุนได้อย่างมีประสิทธิภาพยิ่งขึ้น | ศทก., บก.สสท. |
| 5.4.1 พัฒนาการบริหารจัดการกองทุนให้มีประสิทธิภาพยิ่งขึ้น | 4. จัดทำ/ทบทวนแผนยุทธศาสตร์ด้านการพัฒนาบริหารทรัพยากรบุคคลประจำปี 2560-2564 และจัดทำแผนปฏิบัติการประจำปี | ระดับความสำเร็จของการจัดทำแผนยุทธศาสตร์ด้านการพัฒนาบริหารทรัพยากรบุคคลประจำปี 2560-2564 และจัดทำแผนปฏิบัติการประจำปี | มีแผนยุทธศาสตร์ด้านการพัฒนาบริหารทรัพยากรบุคคลประจำปี 2560-2564 และแผนปฏิบัติการประจำปีและนำไปใช้ปฏิบัติได้จริง | การบริหารจัดการและพัฒนาทรัพยากรบุคคลเป็นไปอย่างมีประสิทธิภาพ บรรลุตามเป้าหมายและวัตถุประสงค์ของกองทุน | สกพ.(พท.) |
|  | 5. จัดทำ/ทบทวนแผนบริหารความเสี่ยงและแผนการประเมินผลการควบคุมภายในกองทุน | ระดับความสำเร็จของการจัดทำแผนบริหารความเสี่ยงและแผนการประเมินผลการควบคุมภายในกองทุน | 1. มีแผนบริหารความเสี่ยงกองทุน | การบริหารกองทุนมีความเสี่ยงลดลงได้ตามเป้าหมายที่กำหนด | ยศ. |
| 2. รายงานการประเมินผลการควบคุมภายในของกองทุน | การบริหารกองทุนมีระบบการควบคุมภายในที่มีประสิทธิภาพ |
|  | 6. ตรวจสอบผลการใช้จ่ายเงินและผลการปฏิบัติของหน่วยงานที่ได้รับการจัดสรรเงินกองทุนให้เป็นไปตามวัตถุประสงค์ของกองทุนและหลักเกณฑ์การจ่ายเงินที่ระเบียบกำหนด | ร้อยละของหน่วยบริหารเงินกองทุนได้รับการตรวจสอบตามแผนการตรวจสอบที่กำหนด  | รายงานผลการตรวจสอบของผู้ตรวจสอบภายใน ที่ตรวจสอบหน่วยบริหารเงินกองทุน | หน่วยบริหารเงินกองทุน ที่ได้รับคำแนะนำจากการตรวจสอบของผู้ตรวจสอบภายใน ตามหลักเกณฑ์การใช้จ่ายเงินที่ระเบียบกำหนด รวมถึงการรายงานตามข้อเสนอแนะภายในระยะเวลาที่กำหนด | สตส. |